b'\n_START_ARTICLE_\nSocial credit\n_START_PARAGRAPH_\nSocial credit on brittil\xc3\xa4isen insin\xc3\xb6\xc3\xb6rin Clifford Hugh Douglasin vuonna 1924 perustama distributiivinen filosofia ja yhteiskunnallinen liikehdint\xc3\xa4, jonka tavoitteena on jakaa taloudellista ja poliittista vaikutusvaltaa kansalaisille. Douglasin sanoin \xe2\x80\x9dsocial crediterit\xe2\x80\x9d haluavat rakentaa uuden sivilisaation, joka pohjautuu yksil\xc3\xb6n taloudelliselle perusturvalle._NEWLINE_Social credit on pohjimmiltaan liike, jossa kansalaiset n\xc3\xa4hd\xc3\xa4\xc3\xa4n kuluttajina ja n\xc3\xa4ille kuluttajille jaetaan rahaa, joka antaa kuluttajalle kulutusmahdollisuuksia. Nykyisin social credit on marginaalinen poliittinen liike. Kanadassa liike on ollut perustamisensa aikoihin Albertan provinssissa kristillinen ja konservatiivinen liike (1932) ja Brittil\xc3\xa4isess\xc3\xa4 Kolumbiassa valtavirtaa edustava konservatiivinen liike. Poliittista social credit -liikehdint\xc3\xa4\xc3\xa4 on kuvailtu my\xc3\xb6s oikeistopopulismiksi, jossa samalla tavalla kuin sosialismissa kaivataan enemm\xc3\xa4n valtaa kansalle ja vastustetaan voimakkaita eliittej\xc3\xa4. Social crediti\xc3\xa4 kannattavien kansalaisten vastustus on kohdistunut pankkeihin._NEWLINE_Social creditin tutkimusta ja edist\xc3\xa4mist\xc3\xa4 harjoittaa The Clifford Hugh Douglas Institute.\n_START_SECTION_\nHistoria\n_START_PARAGRAPH_\nDouglas esitteli vuonna 1924 teorian \xe2\x80\x9csosiaalisesta luotosta\xe2\x80\x9d (engl. social credit) julkaisemalla samannimisen kirjan. Social credit -puolueet ovat olleet 1900-luvulla merkitt\xc3\xa4vi\xc3\xa4 Uudessa-Seelannissa (Social Credit Party), Australiassa (Douglas Credit Party) ja Kanadassa (Social Credit Party of Canada). My\xc3\xb6s Britanniassa on ollut social credit -puolue (Social Credit Party of Great Britain and Northern Ireland). Kanadassa social credit -liikehdint\xc3\xa4 perustettiin Albertan provinssissa vuonna 1932, ja siit\xc3\xa4 kehittyi vuonna 1934 poliittinen liike Alberta Social Credit Party, joka voitti vaalit ja muodosti enemmist\xc3\xb6hallituksen vuoden 1935 provinssivaaleissa. Vuonna 1952 social credit -puolue voitti provinssivaalit Brittil\xc3\xa4isess\xc3\xa4 Kolumbiassa ja muodosti v\xc3\xa4hemmist\xc3\xb6hallituksen.\n_START_SECTION_\nToimintaperiaate\n_START_PARAGRAPH_\nDouglasin mukaan tuotannon tarkoitus on kulutus. Teorian p\xc3\xa4\xc3\xa4osa on kuukausittain jaettava \xe2\x80\x9ckansallinen osinko\xe2\x80\x9d (engl. national dividend), joka syntyy rahan luonnista ja jonka taso vaihtelee kansallisen tuotannon mukaan. T\xc3\xa4t\xc3\xa4 kansallista osinkoa pidet\xc3\xa4\xc3\xa4n ensimm\xc3\xa4isen\xc3\xa4 ideana helikopterirahasta. Douglasin mukaan j\xc3\xa4rjestelm\xc3\xa4t ovat ihmist\xc3\xa4 varten eik\xc3\xa4 ihminen j\xc3\xa4rjestelm\xc3\xa4\xc3\xa4 varten, ja j\xc3\xa4rjestelm\xc3\xa4t tehd\xc3\xa4\xc3\xa4n palvelemaan ihmist\xc3\xa4, ja ett\xc3\xa4 j\xc3\xa4rjestelien t\xc3\xa4rkein tavoite on itsens\xc3\xa4 kehitt\xc3\xa4minen, oli j\xc3\xa4rjestelm\xc3\xa4 sitten uskonnollinen, poliittinen tai taloudellinen. Social credit perustuu luoton (engl. credit) kansanvaltaiseen hallintaan, eik\xc3\xa4 pyrkimyksen\xc3\xa4 ole kansallistaa (ottaa valtion haltuun) teollisuutta. Yritystoiminta on social creditiss\xc3\xa4 yksityist\xc3\xa4, ja talous perustuu markkinatalouden periaatteeseen, ja n\xc3\xa4in kysynt\xc3\xa4 muodostuu vapaasti. Douglasin mukaan kuluttajat luovat tuotannon k\xc3\xa4ytt\xc3\xa4m\xc3\xa4ll\xc3\xa4 rahaa jonka voi ajatella "rahalliseksi \xc3\xa4\xc3\xa4nestyslipukkeeksi".'